Guvernul Cioloș ar fi decis amânarea cu un an a modificărilor Codului Fiscal, în sensul scăderii TVA cu un punct procentual de la 1 ianuarie 2017, eliminarea taxei pe stâlp și supraccizei pe carburanți, a spus Liviu Dragnea după o discuție telefonică cu Dacian Cioloș.

ACTUALIZARE. Premierul Dacian Cioloș spune că a analizat propunerea lui Liviu Dragnea și că o modificare a Codului Fiscal intră în sarcina viitorului Guvern.

Liviu Dragnea a declarat într-un interviu pentru stiripesurse.ro că l-a rugat pe actualul premier să amâne reducerea sau eliminarea a acestor taxe.

Taxa pe stâlp și supracciza pe carburanți sunt măsuri care au fost introduse în Codul Fiscal în timpul guvernării lui Victor Ponta. De asemenea, eliminarea lor a fost gândită tot de guvernul Ponta. prin urmare, cele trei taxe și eliminări de taxe se regăsesc în Codul Fiscal care a fost promovat de guvernul Ponta.

TVA-ul urma ca de la 1 ianuarie 2017 să piardă un punct procentual, de la 20 la 19%. Impactul unei astfel de măsuri ar fi de 4,3 miliarde de lei.

Solicitarea de amânare a tăierii taxelor vine după ce, în planurile de guvernare ale PSD, Liviu Dragnea anunța că intenționează să elimine peste 100 de taxe și să reducă TVA-ul la 18% din 2018.

De asemenea, printre promisiunile lansate în campania electorală se mai numără salarii minime de 1.750 de lei, din 2020, pensie minimă de 640 de lei, la anul și ajutor consistent pentru familiile nevoiaşe – acestea sunt planurile de guvernare ale PSD, prezentate de Liviu Dragnea.

„I-am spus domnului Prim Ministru că noi vom aplica strict Programul de Guvernare prezentat în timpul campaniei electorale şi în acest sens i-am solicitat să analizeze posibilitatea prorogării pentru un an a unor prevederi din Codul Fiscal. Astfel, noi avem în program reducerea TVA la 18% de la 1 ianuarie 2018 dar în acelaşi timp păstrarea actualei cote de 20% în 2017 deoarece considerăm că reducerea doar cu 1 punct procentual a TVA-ului în acest an nu va aduce un avantaj nici companiilor dar nici consumatorilor. De asemenea, în ceea ce priveşte reducerea accizei la carburanţi constatăm că deşi preţul petrolului la nivel mondial este la minime istorice, în România preţul la pompă este cel mai mare din UE şi aici vorbim de preţul fără taxe, ceea ce mi se pare foarte greu de explicat. Asta ne face să credem că o reducere a accizei fără o discuţie serioasă cu Consiliul Concurenţei riscă să nu ducă la o reducere a preţului pentru consumatorul final.

După ce vom rezolva această situaţie împreună cu Consiliul Concurenţei vom reduce accizele cu 6% de la 1 ianuarie 2018 conform Programului nostru de Guvernare. Un alt punct al discuţiei a fost legat de taxa pe construcţii speciale care va trebui eliminată atunci când marile companii din România vor înţelege că profiturile obţinute în România trebuie plătite aici – mă refer la implementarea Directivei 1164 a CE sau alte măsuri care vor fi aprobate astfel încât companiile să verse impozitele în România dacă ele se realizează aici.

De asemenea, introducerea plafonării CASS nu mai corespunde cu Programul nostru de Guvernare unde vizăm o reducere şi o comasare a contribuţiilor pentru toată populaţia şi mediul de afaceri începând cu 1 ianuarie 2018.

I-am solicitat totodată domnului Premier să facă tot ceea ce se poate pentru a aduce o parte din cheltuielile de anul viitor în acest an. Aici vorbim de plata arieratelor, subvenţii agricole sau chiar contribuţia României la bugetul Uniunii Europene. Am solicitat lucrul acesta deoarece este clar că în acest an spaţiul fiscal rămas este mult peste ţintele stabilite la început de an. A rămas că dumnealui analizează şi ne va da un răspuns," a declarat Liviu Dragnea pentru stiripesurse.ro.